Iris Oifigiúil an Aontais Eorpaigh

TREOIR CUR CHUN FEIDHME (AE) 2021/2171 ÓN gCOIMISIÚN

an 7 Nollaig 2021

lena leasaítear Treoir 66/402/CEE ón gComhairle maidir le luchtóg síl agus meáchain shamplacha Avena nuda

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Threoir 66/402/CEE ón gComhairle an 14 Meitheamh 1966 maidir le síol gránach a mhargú (1), agus go háirithe Airteagal 21a de,

De bharr an mhéid seo a leanas:

(1) Le Treoir Cur Chun Feidhme (AE) 2021/415 ón gCoimisiún (2) leasaíodh Treoir 66/402/CEE agus mar gheall ar earráid chléireachais, scriosadh ainm an speicis Avena nuda ón iontráil sa tríú sraith den chéad cholún den tábla in Iarscríbhinn III a ghabhann le Treoir 66/402/CEE. Dá thoradh sin, ní rialaítear a thuilleadh meáchan uasta luchtóg síl agus meáchan íosta sampla síl den speiceas Avena nuda. Dá bhrí sin, ba cheart ainm scriosta an speicis Avena nuda a thabhairt slán.

(2) Dá bhrí sin, ba cheart Treoir 66/402/CEE a leasú dá réir sin.

(3) Ar mhaithe le deimhneacht dhlíthiúil, ba cheart an dáta trasuite a leagtar amach sa Treoir seo a bheith ag teacht leis an dáta trasuite a leagtar amach i dTreoir Cur Chun Feidhme (AE) 2021/415.

(4) Tá na bearta dá bhforáiltear sa Treoir seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

TAR ÉIS AN TREOIR SEO A GHLACADH:

Airteagal 1 Leasú ar Threoir 66/402/CEE In Iarscríbhinn III a ghabhann le Treoir 66/402/CEE, cuirtear an méid seo a leanas in ionad na hiontrála sa tríú sraith den chéad cholún den tábla: “Avena nuda, Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale, xTriticosecale”.

Airteagal 2 Trasuí 1. Na forálacha reachtaíochta, rialúcháin agus riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin 31 Eanáir 2022 ar a dhéanaí. Cuirfidh siad téacs na bhforálacha sin in iúl don Choimisiún láithreach. Cuirfidh siad na forálacha sin i bhfeidhm ón 1 Feabhra 2022. Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh. 2. Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

Airteagal 3 Teacht i bhfeidhm Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

Airteagal 4 Seolaithe Is chuig na Ballstáit a dhírítear an Treoir seo.

Arna dhéanamh sa Bhruiséil, 7 Nollaig 2021. Thar ceann an Choimisiúin An tUachtarán Ursula VON DER LEYEN

(1) IO 125, 11.7.1966, lch. 2309.

(2) Treoir Cur Chun Feidhme (AE) 2021/415 ón gCoimisiún an 8 Márta 2021 lena leasaítear Treoracha 66/401/CEE agus 66/402/CEE ón gComhairle chun grúpaí tacsanomaíocha agus ainmneacha speiceas áirithe síolta agus fiailí a oiriúnú don dul chun cinn atá déanta san eolas eolaíoch agus teicniúil (IO L 81, 9.3.2021, lch. 65).